ทำไมบางคน ชอบลงทุน ในหุ้นขนาดเล็ก มากกว่า หุ้นขนาดใหญ่
หุ้นขนาดกลางและหุ้นขนาดเล็ก น่าสนใจอย่างไร ? มีความเสี่ยงเรื่องอะไรบ้าง ?  ลงทุนแมนจะสรุปให้ฟัง
13 ก.ย. 2565

ทำไมบางคน ชอบลงทุน ในหุ้นขนาดเล็ก มากกว่า หุ้นขนาดใหญ่ /โดย ลงทุนแมน
หลายคนที่อยู่ในตลาดหุ้น น่าจะเคยได้ยินว่า 
ถ้าอยากทำผลตอบแทนให้ได้สูง ๆ ควรจะลงทุนในหุ้นขนาดกลางและหุ้นขนาดเล็ก
อย่างไรก็ตาม การลงทุนในหุ้นประเภทนี้ ก็ต้องแลกมาด้วยความเสี่ยงที่สูงเช่นกัน
แล้วหุ้นขนาดกลางและหุ้นขนาดเล็ก น่าสนใจอย่างไร ?
มีความเสี่ยงเรื่องอะไรบ้าง ? 
ลงทุนแมนจะสรุปให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ตลาดหุ้นไทยจะถูกแบ่งออกเป็น 2 ตลาดหลัก คือ SET และ mai
โดยที่ตลาด SET เป็นแหล่งระดมทุนของบริษัทที่มีขนาดใหญ่
ขณะที่ตลาด mai เป็นแหล่งระดมทุนของบริษัทที่มีขนาดกลางและขนาดเล็ก
หากเราลองมาดูผลตอบแทนในช่วง 3 ปีที่ผ่านมา
ตลาด SET
ปี 2019 ผลตอบแทน 1.0%
ปี 2020 ผลตอบแทน -8.3%
ปี 2021 ผลตอบแทน 14.4%
ตลาด mai
ปี 2019 ผลตอบแทน -13.1%
ปี 2020 ผลตอบแทน 8.6%
ปี 2021 ผลตอบแทน 73.1%
จากข้อมูล ก็พอจะเห็นภาพว่า หุ้นขนาดกลางและหุ้นขนาดเล็ก มีความผันผวนมากกว่า หุ้นขนาดใหญ่พอสมควร แม้จะสร้างผลตอบแทนได้มหาศาล แต่ก็มีโอกาสที่จะขาดทุนสูงเช่นกัน
โดยปีเตอร์ ลินช์ อดีตผู้จัดการกองทุนระดับโลกเคยพูดว่า ถ้านักลงทุนมีความอดทนต่อความผันผวน จากการลงทุนในหุ้นขนาดกลางและหุ้นขนาดเล็กได้ หลายครั้งก็ให้ผลตอบแทนได้ดีกว่าหุ้นขนาดใหญ่
แล้วความน่าสนใจของหุ้นขนาดกลางและหุ้นขนาดเล็ก มีอะไรบ้าง ?
- การเติบโตของกำไรที่อยู่ในระดับสูง
โดยปกติแล้ว หุ้นขนาดกลางและหุ้นขนาดเล็ก มักอยู่ในช่วงการเติบโตที่สูง มีฐานของกำไรที่ยังเล็ก ทำให้มีโอกาสการเติบโตของกำไรสูง ต่างจากหุ้นขนาดใหญ่ ที่มักอยู่ในช่วงของการเติบโตน้อยลงแล้ว หรือช่วงอิ่มตัว และมีฐานกำไรใหญ่แล้ว 
จะไปเติบโตมาก ๆ ก็ทำได้ยากกว่า
ยกตัวอย่างให้เห็นภาพ โดยเปรียบเทียบ 2 บริษัท
บริษัท A มีกำไร 1,000 ล้านบาท 
ในปีต่อมา ทำกำไรเพิ่มขึ้น 100 ล้านบาท 
เท่ากับว่าบริษัท A มีอัตราการเติบโตของกำไร 10%
บริษัท B มีกำไร 500 ล้านบาท 
ในปีต่อมา ทำกำไรเพิ่มขึ้น 100 ล้านบาทเท่ากัน
แต่อัตราการเติบโตของกำไรของบริษัท B จะเพิ่มขึ้นถึง 20%
- ธุรกิจเข้าใจง่าย
หุ้นขนาดกลางและหุ้นขนาดเล็ก มักมีการโฟกัสไปที่ธุรกิจเดียว หรือมีธุรกิจเพียงไม่กี่อย่าง ซึ่งการทำความเข้าใจธุรกิจสามารถทำได้ง่าย
ขณะที่หุ้นขนาดใหญ่ มักจะมีการกระจายไปในธุรกิจที่หลากหลาย การทำความเข้าใจธุรกิจ จึงต้องอาศัยการวิเคราะห์มากกว่า
- งบการเงินไม่ซับซ้อน
โดยหุ้นขนาดกลางและหุ้นขนาดเล็ก มักไม่มีบริษัทย่อยหรือบริษัทร่วม หรืออาจจะมีไม่มากนัก 
เพราะด้วยโครงสร้างของธุรกิจที่ไม่ซับซ้อน ทำให้การอ่านงบการเงินสามารถทำได้ง่าย
ขณะที่หุ้นขนาดใหญ่ จะมีบริษัทย่อยหรือบริษัทร่วมจำนวนมาก เพื่อให้การดำเนินธุรกิจมีความคล่องตัว
ซึ่งจะมีงบการเงินที่ซับซ้อนมากกว่า
อย่างไรก็ตาม ก็ยังมีประเด็นความเสี่ยงอื่น ๆ โดยเฉพาะเรื่องสภาพคล่อง ของหุ้นขนาดกลางและหุ้นขนาดเล็ก ที่มักจะอยู่ในระดับต่ำ ทำให้การซื้อขายทำได้ยาก รวมถึงอาจเกิดการร่วมกันปั่นราคาหุ้นได้ง่าย ซึ่งบิดเบือนไปจากพื้นฐานของบริษัท
ดังนั้น ก่อนที่เราจะตัดสินใจลงทุนในหุ้นขนาดกลางและหุ้นขนาดเล็ก เราต้องชั่งน้ำหนักระหว่างผลตอบแทน กับความเสี่ยงด้วย
เพราะถ้าเราลงทุน โดยไม่ได้วิเคราะห์ให้ดีเสียก่อน ไม่ว่าหุ้นตัวนั้นจะเป็นหุ้นขนาดกลาง หุ้นขนาดเล็ก หรือหุ้นขนาดใหญ่ เราก็สามารถขาดทุนได้เหมือนกัน..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-